<classify> SHIRIKA la Umeme Tanzania TANESCO limesikitishwa na uharibifu wa nguzo ya umeme mkubwa uliofanywa Mnara 72 uliopo Mbezi Kibamba eneo la Kwembe jijini Dar es Salaam, na kusababisha hasara ya Sh milioni 500.Nguzo hiyo inayotoa umeme Ilala kupitia Ubungo na kuhudumia wakazi wa Mlandizi na Chalinze ilikutwa imedondoka baada ya nyaya mbili zinazotumika kama kishikizi au nguzo inayofanya mnara huo usidondoke, kukatwa. Akizungumza katika eneo hilo la tukio, Kaimu Naibu Mkurugenzi Usafirishaji, Isaac Chanji pichani alisema vishikizi hivyo vya nguzo vilionekana kukatwa kwa msumeno na kuondolewa kwa boriti ambayo haikuonekana eneo hilo la tukio.Alisema tukio hilo lilitokea juzi saa 2 usiku baada ya kuonekana kwa alama inayoonesha hitilafu kubwa ya umeme na baada ya kufuatilia zaidi, saa nne asubuhi wakagundua tukio hilo. Alisema nguzo hiyo ilijengwa mwaka 1962 na kuikarabati hadi irudi katika hali yake inaweza kughalimu Sh milioni 250 hadi Sh milioni 300. Alisema nguzo ikidondoka, shirika huchunguza nguzo za jirani kuona kama zimepata hitilafu hali inayoweza kugharimu hadi Sh milioni 500. Kwa kuwa nguzo zina tabia ya kutegemeana, moja ikidondoka nyingine haipaswi kuaminiwa, lazima ichunguzwe usalama wake, alisema.Alisema kuanguka nguzo hakukuleta madhara kwa binadamu kwa kuwa kuna mitambo maalum inajizima baada ya kutokea kwa tatizo. Alisema Chalinze na Mlandizi zimeendelea kupata umeme kutoka Morogoro zikisubiri nguzo hiyo ilirudi katika hali yake ya kawaida. Kukitokea tatizo katika mfumo tunaotegemea Morogoro, maeneo husika yatakuwa kiza. Hivyo tunarudisha hali ya kawaida, alisema. Alisema matukio ya ukatwaji wa nguzo za umeme mkubwa, yamekuwa yakijitokeza maeneo kama ya Tanga na Morogoro.  <topic>: KITAIFA 